Nøglebudskaber

Da Bulgarien, Slovakiet og Litauen tiltrådte EU, forpligtede de sig til at lukke otte reaktorer baseret på ældre sovjetiske konstruktioner inden udløbet af deres planlagte levetid. EU forpligtede sig til at yde finansiel bistand til en sikker dekommissionering af reaktorerne. To af Rådets forordninger, der regulerer EU-støtten i 2014-2020, fastsatte mål, hvorudfra denne rapport evaluerer de fremskridt, der er gjort i 2020.

Bulgarien, Slovakiet og Litauen fortsatte med at gøre effektive fremskridt med dekommissioneringen af deres kernekraftværker i 2020. Demonteringsaktiviteterne er igangværende, og de nyttiggjorte materialer genanvendes eller behandles som radioaktivt affald. Udgifterne til det arbejde, der er udført siden 2014, ligger inden for budgettet, og forsinkelserne i de enkelte projekter er blevet opvejet af en omlægning af fremtidige aktiviteter. I alle tre programmer er risikoen for at udskyde slutdatoen imidlertid øget, og der vil være behov for en revurdering af tidsplanen. Eventuelle tilpasninger vil ikke påvirke EU's finansielle støtte til Kozloduy-, Bohunice- og Ignalina-programmerne i den flerårige finansielle ramme for 2021-2027. I Ignalina vil valget af den tekniske løsning til demontering af reaktorerne være afgørende for bekræftelsen af programmets slutdato og de samlede finansieringsbehov efter 2027.

Fremskridtene på de tre lokaliteter blev påvirket af covid-19-krisen, hvilket betød, at nogle medarbejdere fik midlertidig orlov, og at udenlandske eksperter og kontrahenter havde begrænset adgang. Der blev indført foranstaltninger, der skulle sikre, at aktiviteterne kunne fortsætte på sikker vis, herunder fysisk afstand, brug af yderligere værnemidler og testning. Disse foranstaltninger reducerede i betydelig grad den kortsigtede indvirkning på projektmilepælene. EU fortsatte med at støtte arbejdstagernes lønninger i disse vanskelige tider.

For dekommissioneringsprogrammet i Kozloduy (Bulgarien) er afslutningsdatoen sat til udgangen af 2030. Da reaktorerne i Kozloduy og Bohunice ligner hinanden, gav det rig lejlighed til at udveksle erfaringer, metoder og værktøjer, hvilket reducerede risiciene og omkostningerne. Dekontaminering af de primære kredsløb i Kozloduy forberedes på grundlag af erfaringer fra Bohunice, hvor dekontamineringsudstyret er transporteret fra. Der blev sideløbende gjort gode fremskridt med demontering af andre kredsløb.

I Bohunice (Slovakiet) fortsatte arbejdet med at demontere reaktorens køle- og hjælpesystemer. Dekommissioneringsoperatøren transporterede reaktortrykbeholderen til værksteder for skærearbejder med henblik på størrelsesreduktion og emballering. Den første dampgenerator blev også skåret i dele og emballeret. Den godkendte tidsplan, hvori der planlægges efter færdiggørelse i 2025, er ved at blive taget op til fornyet vurdering på baggrund af den seneste udvikling.

I Ignalina (Litauen) har reaktoren en stor grafitkerne, og dekommissioneringen heraf er den første udfordring af sin art. Hele dekommissioneringsprogrammet forventes at vare indtil 2038. Derfor befinder demonteringsprocessen sig på et tidligere stadie. Ved udgangen af 2020 var 98 % af det brugte brændsel blevet fjernet fra reaktorbygningerne og overført til tørre, sikre lagre. Overførslen forventes at vare indtil oktober 2022. Imens er der indledt forberedelser til at demontere reaktorkernerne. I øjeblikket afdækkes og vurderes mulighederne for at afbøde de involverede risici, og arbejdet forventes at fortsætte i 2022.

Afslutningen af dekommissioneringsprogrammerne frem til det planlagte slutstadium kræver yderligere finansiering i henhold til to af Rådets nye forordninger, som sikrer fortsættelse af programmerne i 2021-2027. I forordningerne fastsættes bl.a. de nationale bidragsniveauer, hvilket fjerner den resterende usikkerhed med hensyn til tilgængeligheden af den nødvendige finansiering.